แสนสิริล้มเพิ่มทุน1,398 ล้านหุ้น
แสนสิริอนุมัติให้ยกเลิกแผนการเพิ่มทุนจดทะเบียนและขายหุ้นให้แก่บุคคลในวงจำกัด (พีพี)&nbsp;กว่า 1,398 ล้านหุ้น&nbsp;
14 ก.ย. 2553

แสนสิริอนุมัติให้ยกเลิกแผนการเพิ่มทุนจดทะเบียนและขายหุ้นให้แก่บุคคลในวงจำกัด (พีพี) กว่า 1,398 ล้านหุ้น 
คณะกรรมการบริษัทแสนสิริ(SIRI) มีมติอนุมัติให้ยกเลิกแผนการเพิ่มทุนจดทะเบียนและขายหุ้นให้แก่บุคคลในวงจำกัด (พีพี) เป็นจำนวนทั้งสิ้น 1,398 ล้านหุ้น ส่วนเหตุผลในการยกเลิกการขายหุ้นดังกล่าวเนื่องจากบริษัทมีกระแสเงินสดและสภาพคล่องที่เกิดจากการดำเนินงานสูงกว่าที่ประมาณการไว้ รวมถึงบริษัทประสบความสำเร็จในการระดมทุนช่องทางอื่น เช่นการออกหุ้นกู้ และที่ผ่านมาบริษัทได้ออกและจัดสรรใบสำคัญแสดงสิทธิซื้อหุ้น(วอร์แรนต์)ให้กับผู้ถือหุ้นเดิม จำนวน 736.79  ล้านหน่วย มีอายุ 5 ปี กำหนดราคาใช้สิทธิ 5.20 บาท สามารถใช้สิทธิแปลงเป็นหุ้นได้ในปี 2555-2558 ซึ่งหากมีการใช้สิทธิทั้งหมดบริษัทจะได้รับเงินทั้งสิ้นประมาณ 3,800 ล้านบาท 
 นอกจากนี้ คณะกรรมการบริษัทอนุมัติการเปลี่ยนแปลงมาตรฐานบัญชีเรื่องการรับรู้รายได้จากการขายโครงการ นับตั้งแต่ไตรมาสที่ 4 ของปีบัญชี 2553 เป็นต้นไป  ซึ่งรับรู้เป็นรายได้ตามอัตราส่วนของงานที่ทำเสร็จ และการรับรู้รายได้จากการขายหน่วยในอาคารชุดจากตามค่างวดที่ได้รับชำระ ซึ่งจะรับรู้รายได้เมื่อมีการทำสัญญาจะซื้อจะขายไม่น้อยกว่า 40% ของพื้นที่ที่เปิดขาย และได้รับชำระไม่น้อยกว่า20% ของสัญญา เปลี่ยนเป็น วิธีรับรู้รายได้ทั้งจำนวนเมื่อมีการโอนความเสี่ยงและผลตอบแทนที่มีสาระสำคัญ กล่าวคือ เมื่องานก่อสร้างเสร็จตามสัญญาและมีการโอนกรรมสิทธิ์ให้แก่ผู้ซื้อหลังจากได้รับชำระจากผู้ซื้อครบถ้วนแล้ว เพื่อให้เป็นไปในแนวทางเดียวกันกับมาตรฐานการบัญชีระหว่างประเทศ